ТАНДЭМ ИНВЭСТ ББСБ ХК-ИЙН
ХУВЬЦАА ЭЗЭМШИГЧДИЙН ЭЭЛЖИТ ХУРЛЫН ТЭМДЭГЛЭЛ

Огноо: 2026 оны 4 сарын 25-ны өдөр
Цаг: 10:00
Хэлбэр: Танхим
Хэлэлцэх асуудал:
0. Компанийн 2025 оны үйл ажиллагааны болон аудитлагдсан санхүүгийн тайланг танилцуулах;
0. Компанийн 2025 оны үйл ажиллагааны болон санхүүгийн тайлангийн талаарх Төлөөлөн удирдах зөвлөлийн Аудитын хорооны дүгнэлтийг хэлэлцэн батлах;
0. “Ногдол ашиг хуваарилах тухай” ТУЗ-ийн тогтоолыг танилцуулах;
0. Төлөөлөн удирдах зөвлөлийн 2026 оны төсөв батлах;
0. Бусад
Хурлын дарга Ч.Чинзориг: Сайн байцгаана уу. Хувьцаа эзэмшигчдийн хуралд хүрэлцэн ирсэн та бүхэнд баярлалаа. Өнөөдрийн хурлын тооллогын комиссыг танилцуулъя. Тооллогын комиссын даргаар В.Шинэбаяр, гишүүдээр Б.Идэрхангай болон Х.Хулан нар томилогдон ажиллаж байна. Хурлын ирцийг тооллогын комиссын гишүүн Б.Идэрхангай танилцуулна уу. 
Б.Идэрхангай: Сайн байна уу. Тандэм Инвэст ББСБ ХК-ийн 2026 оны 4 сарын 25-ны өдрийн Хувьцаа эзэмшигчдийн ээлжит хурлын ирц компанийн гаргасан саналын эрхтэй нийт хувьцаа буюу 2,000,000,000 ширхэг хувьцаанаас тус өдрийн хуралд 11 ширхэг энгийн хувьцаа эзэмшигчид ирсэн нь саналын эрх бүхий хувьцааны 84.4 хувь болж ирц бүрдсэн байна. Энэ нь хурлын ирц Компанийн тухай хуулийн 69-р зүйлийн 69.1-д болон Компанийн дүрэмд заасантай тус тус бүрэн нийцсэн байна. 
Хурлын дарга Ч.Чинзориг: Тооллогын комиссын гишүүн Идэрхангайд баярлалаа. Хурлын дэгийн дагуу тооллогын комиссоос та бүхэнд ирцээ танилцууллаа.
Өнөөдрийн хурлыг ТУЗ-ийн дарга Чинзориг миний бие даргалж байна. Тандэм Инвэст ББСБ ХК-ийн 2026 оны Хувьцаа эзэмшигчдийн ээлжит хурал нээснийг үүгээр мэдэгдэж байна. Хурлаар хэлэлцэх асуудлууд та бүхэнд тараагдсан материалд байгаа. 
Ингээд хурлын дэгийг танилцуулъя. 

Хугацаа

	1
	Бүртгэлийн үйл ажиллагаа 
	10 минут 
	Хурлын дарга

	2
	Хурлын нээж, хурлын дэгийг танилцуулах 
	5 минут
	
Хурлын дарга

	3
	Компанийн 2025 оны үйл ажиллагааны болон аудитлагдсан санхүүгийн тайланг танилцуулах;
	10 минут
	Аидитын хорооны дарга

	4
	Компанийн 2025 оны үйл ажиллагааны болон санхүүгийн тайлангийн талаарх Төлөөлөн удирдах зөвлөлийн Аудитын хорооны дүгнэлтийг хэлэлцэн батлах;
	5 минут
	 Хурлын дарга

	5
	Төлөөлөн удирдах зөвлөлийн хурлын “Ногдол ашиг хуваарилах тухай” 1 тоот тогтоолыг танилцуулах;
	5 минут
	Хурлын дарга

	6
	Төлөөлөн удирдах зөвлөлийн 2026 оны төсөв батлах;
	10 минут
	Хурлын дарга

	7
	Хэлэлцэж буй асуудалтай холбоотой асуулт, хариулт
	15 минут
	Хурлын дарга

	8
	Саналын хуудсаар санал авах
	10 минут
	Тооллогын комисс

	9
	Тооллогын комисс санал хураалтын дүнг нэгтгэх
	20 минут
	Тооллогын комисс

	10
	Тооллогын комисс санал хураалтын дүнг танилцуулж, тогтоолыг батлуулах
	15 минут
	Хурлын дарга


Та бүхэнд хурлын дэгийг танилцууллаа. 
Хэлэлцэх асуудал 1: Компанийн 2025 оны үйл ажиллагааны тайлан болон аудитлагдсан тайлан
Хурлын дарга Ч.Чинзориг: 
Компанийн 2025 оны үйл ажиллагааны болон аудитлагдсан санхүүгийн тайланг танилцуулъя. Компани 2025 онд 3 чиглэлээр нийт 16 ажилтантайгаар үйл ажиллагаа явуулсан байна. 2025 оны жилийн эцсийн байдлаар нийт 9 төрлын бүтээгдэхүүнтэй, 34,581,151,377.58 зээлийн багцтай, 1,169 харилцагчтай байна. 
Зээлийн үйл ажиллагаа идэвхтэй явуулж 53.53% нь автомашин худалдан авах, барьцаалсан зээл, 46.47% нь бусад зээл буюу үүний 8.73% нь бизнесийн үйл ажиллагаанд зориулсан зээл, 36.62% үл хөдлөх хөрөнгө барьцаалсан зээл, 1.12% нь бусад гэсэн зээлүүдийг гаргасан байна. Энэхүү зээлийн багцын чанарын хувьд 71.95% нь хэвийн зээл, 12.89% нь хугацаа хэтэрсэн зээл, 15.16% нь чанаргүй зээл байна. Чанаргүй зээлийн хувьд Хуулийн баг бүрдүүлж идэвхтэй ажиллаж байгаа. 
Компанийн санхүүгийн байдлын хувьд нийт хөрөнгийн хэмжээ 23.7%/ иар өсөж, үүнээс өөрийн хөрөнгө 9.1%, өр төлбөр буюу итгэлцлийн хэмжээ 92.9%-иар өссөн байна. Компанийн идэвхтэй хувьцаа эзэмшигчид компанийн үйл ажиллагааг дэмжин ногдол ашгаа компанийн итгэлцлийн үйлчилгээнд шилжүүлсэн нь өр төлбөр буюу итгэлцлийн хэмжээ өссөнтэй үзүүлэлт гарсан байна. 2025 оны байдлаар компанийн нийт орлого 50%иар, цэвэр ашиг 24.6%-иар өссөн байна. Үүнтэй холбогдуулан хүүгийн зардал мөн зээлтэй холбоотой зардал өссөн байна. Өгөөжийн үзүүлэлтийн хувьд нийт болон өөрийн хөрөнгийн өгөөжийн хувь 16.52%, 12.04% буюу зах зээлийн дунджаас өндөр  хэмжээтэй өссөн гэж үзэж байна.
Хувьцааны ханш 2024 оны хаалтаар 24.49 төгрөг орчим байсан бол 2025 оны хаалтаар 33.32 болж 36%-иар өссөн байна. Ашгийн хэмжээ ч мөн адил 36%-иар өссөн үзүүлэлтэй байна. Манай компанийн ханш он гарснаас хойш тогтмол өссөөр байгааг дуулгахад таатай байна. 
Компанийн Төлөөлөн удирдах зөвлөл нь нийт 10 удаа хуралдаж нийт 21 асуудлыг хэлэлцэж шийдвэрлэсэн байна. Төлөөлөн удирдах зөвлөлийн дэргэдэх хороод тус бүр 1 удаа хуралдсан байна. Санхүүгийн зохицуулах хорооноос баталсан “Хувьцаа эзэмшигчдийн хурал хуралдах журам”-ийн дагуу хурлыг дүрэм журмын дагуу ил тод, нээлттэй зохион байгуулж ажилласан байна. 
Өнгөрсөн оны зун манай компанийн дийлэнх хувьцааг эзэмшдэг гаднын хөрөнгө оруулагчид маань компанийн үйл ажиллагаатай танилцсан. Мөн компанийн үйл ажиллагааны мэдээллээ хувьцаа эзэмшигчдэдээ тогтмол тайлагнаж мэдээлэл хүргэдэг. Компанийн засаглалын кодексийн хэрэгжилтийн тайлангийн хувьд Санхүүгийн зохицуулах хороонд тогтмол тайлагдаг бөгөөд олон нийтэд ч мөн адил нээлттэй мэдээлэлдэг. Манай компани нь кодексийн тайлангийн нэгдсэн дүнгээр  95.8% биелэлттэй явж байна.
Компанийн Төлөөлөн удирдах зөвлөлд Б.Энх-Амгалан, Ч.Лодойравсал, А.Даваазориг гэсэн 3 хараат бус гишүүд ажилладаг бөгөөд Компанийн хамаарал буюу санхүү бизнесийн чиглэлийн бусад 6 гишүүд ажиллаж байна. Ийнхүү компанийн үйл ажиллагаатай холбоотой танилцуулга дууслаа. Дараагийн асуудлаар Төлөөлөн удирдах зөвлөлийн Аудитын хорооны дарга Б.Энх-Амгалан та бүхэнд Компанийн 2025 оны Аудитын хорооны тайланг танилцуулна. 

Хэлэлцэх асуудал 2: Компанийн 2025 оны үйл ажиллагааны болон санхүүгийн тайлангийн талаарх Төлөөлөн удирдах зөвлөлийн Аудитын хорооны дүгнэлтийг хэлэлцэн батлах
Б.Энх-Амгалан: Та бүхэнд энэ өдрийн мэнд хүргэе. Компанийн тухай хууль, Үнэт цаасны зах зээлийн тухай хууль, Санхүүгийн тайлагналын тухай хууль болон "ТАНДЭМ ИНВЭСТ ББСБ" ХК-ийн Төлөөлөн удирдах зөвлөлийн дүрэм, Аудитын хорооны журмын дагуу Аудитын хороо нь Компанийн 2025.12.31 өдрөөрх санхүүгийн тайлан болон түүнд хийгдсэн хараат бус аудитын тайланг хянан хэлэлцэж, энэхүү дүгнэлтийг гаргсан байна. Та бүхэнд уншиж танилцуулъя. Аудитаас дүгнэлтийн төрөл нь нөхцөлгүй цэвэр дүнгэлт буюу ямарваа нэг асуудалгүй гэж дүгнэсэн байна. Санхүүгийн Тайлагналын Олон Улсын Стандарт (СТОУС)-ын болон ), Аудитын Олон Улсын Стандарт (АОУС) гэх стандартыг баримтлсан байна. 
Аудитын хорооны гүйцэтгэсэн ажлын зорилго нь дараах асуудлуудыг хянах, үнэлэлт дүгнэлт өгөхөд оршидог бөгөөд үүнд санхүүгийн тайлан нь СТОУС-ын дагуу үнэн зөв, бодитой бэлтгэгдсэн эсэхэд үнэлэлт өгч, хараат бус аудиторын хараат бус, бие даасан байдал, мэргэжлийн ёс зүй, ажлын чанарыг үнэлдэг. Аудиторын тайлан болон түүнд дурдсан асуудлуудыг хянан хэлэлцэж, компанийн дотоод хяналт, эрсдэлийн удирдлагын тогтолцооны үр дүнтэй байдлыг үнэлж, хууль, тогтоомж, зохицуулах байгууллагын шийдвэрийн хэрэгжилтийг хянаж, сонирхлын зөрчилтэй эсхүл үнэт цаасны зах зээлийн тухай хуульд заасан ноцтой хэлцлийн талаарх мэдээлэлд үнэлэлт өгч ажилладаг. 
Аудитын байгууллагы хийсэн ажиллаас дурьдвал "Фин Аз Аудит" ХХК-ийн 2026 оны 02 дугаар сарын 16-ны өдөр гаргасан хараат бус аудитын тайланг хянан авч үзсэн. Мөн санхүүгийн байдлын тайлан, орлогын дэлгэрэнгүй тайлан, өмчийн өөрчлөлтийн тайлан, мөнгөн гүйлгээний тайлан болон нэмэлт тэмдэглэлүүдтэй танилцсан. Гүйцэтгэх удирдлагаас санхүү, нягтлан бодох бүртгэлийн бодлого, чухал тооцоолол болон үнэлгээний аргачлалын талаар тайлбар, мэдээлэл авсан. Аудиторын илрүүлсэн асуудлууд, зөрчлийн агуулга, нөлөөллийн талаар санал солилцсон. Компанийн дотоод хяналт, зээлийн эрсдэлийн удирдлагын тогтолцооны үйл ажиллагаатай танилцсан байна. 
Тандэм инвэст ББСБ  ХК-ийн санхүүгийн үзүүлэлтийн талаар шинжлэлгээ хийж авч үзлээ. Компанийн 2025 оны санхүүгийн үндсэн үзүүлэлтүүд өмнөх оныхтой харьцуулахад эерэг өсөлттэй, ашигт ажиллагаа, хөрөнгийн хэмжээ нь нэмэгдсэн байна.
Санхүүгийн үзүүлэлтын хувьд өмнөх онтой харьцуулж үзвэл  нийт хөрөнгө өмнөх оноос 23.7 хувиар өсөж, нийт өмчийн дүн 9.1 хувиар өссөн үзүүлэлттэй байна. Орлогын дэлгэрэнгүй тайлангийн 50.0 хувиар өсөж, татварын өмнөх ашиг өмнөх оноос 24.5 хувиар өссөн бөгөөд эцэст нь тайлант үеийн цэвэр ашиг өмнөх оноос 24.6 хувиар өссөн байна.
Ашигт ажиллагааны гол харьцаа үзүүлэлтыг авч үзвэл хөрөнгийн өгөөж (ROA) 12.04% буюу салбарын дундаж түвшнээс өндөр гэсэн үзүүлэлттэй гарсан бөгөөд өмчийн өгөөж (ROE) нь 16.52% буюу хөрөнгө оруулагчдын хувьд хүлээгдэж буй өгөөжийг хангасан гэж үзэж байна. Мөн өр төлбөр, өмч харьцаа  37.2% буюу татсан эх үүсвэр нэмэгдсэн боловч хөрөнгөжилтийн түвшин (ROE) хэвийн хэвээр байна. Хүүгийн цэвэр орлогын маржин өндөр түвшинд хадгалагдаж байгаа энэ нь зээлийн багцын өсөлттэй уялдсан байна.
Хараат бус аудиторын дүгнэлтэд өгөх үнэлгээг авч үзвэл "Фин Аз Аудит" ХХК нь аудитаа Аудитын Олон Улсын Стандарт (АОУС)-ын дагуу хийж гүйцэтгэсэн бөгөөд "Тандэм Инвэст ББСБ" ХК-ийн 2025 оны 12 дугаар сарын 31-ний өдрөөрх санхүүгийн байдал болон уг өдрөөр дуусгавар болсон жилийн үйл ажиллагааны орлого, өмчийн өөрчлөлт, мөнгөн гүйлгээ нь бүхий л материаллаг зүйлсийн хувьд Санхүүгийн Тайлагналын Олон Улсын Стандарт (СТОУС)-ын дагуу үнэн зөв илэрхийлэгдсэн гэсэн нөхцөлгүй (цэвэр) дүгнэлт өгсөн байна.
Мөн бусад асуудлууд болон хууль, тогтоомжийн хэрэгжилтын хүрээнд асуудлуудыг авч үзэхэд сонирхлын зөрчилтэй этгээдтэй гэрээ хийсэн эсэх тухай аудиторын тайланд тэмдэглэсэнчлэн, Компанийн тухай хуулийн 92, 94 дүгээр зүйлд заасны дагуу Компани нь сонирхлын зөрчилтэй этгээдтэй хийсэн ажил гүйлгээ, Үнэт цаасны зах зээлийн тухай хууль, Санхүүгийн Зохицуулах Хорооноос Монголын Хөрөнгийн Биржээс тогтоосон бусад мэдээлэл, Компанийн дүрэмд заасан бусад мэдээллийн тайлагналыг үргэлжлэн бөгөөд эдгээр зүйлстэй холбоотой зөрчил илрээгүй гэж дүгнэсэн байна. 
Аудитын хороо нь  "Фин Аз Аудит" ХХК-ийн хараат бус, бие даасан байдал, мэргэжлийн ёс зүйн стандартын хэрэгжилтийг хянасан бөгөөд тус аудитын байгууллагын хараат бус байдалд эргэлзэх шалтгаан илрээгүй болно. Аудитын төлбөр, аудитын бус үйлчилгээ үзүүлсэн эсэхийн талаарх мэдээллийг авч хянасан. 
Ийнхүү Аудитын хорооны нэгдсэн дүгнэлтын танилцуулъя
[bookmark: _Hlk228262127]"Тандэм Инвэст ББСБ" ХК-ийн 2025 оны 12 дугаар сарын 31-ний өдрөөрх санхүүгийн байдлын тайлан, тухайн өдрөөр дуусгавар болсон жилийн үйл ажиллагааны орлого, өмчийн өөрчлөлт, мөнгөн гүйлгээний тайлан нь бүхий л материаллаг зүйлсийн хувьд СТОУС-ын дагуу үнэн зөв илэрхийлэгдсэн гэж үзэж байна. Компанийн 2025 оны санхүүгийн үйл ажиллагаа үр дүнтэй явагдаж, тайлант онд 4,617,347,556 төгрөгийн цэвэр ашиг олсон нь өмнөх оны мөн үеэс 24.6 хувиар өссөн эерэг үзүүлэлт болсон. Хараат бус аудитор нь нөхцөлгүй (цэвэр) дүгнэлт гаргасан нь санхүүгийн тайлангийн чанар, найдвартай байдал хангалттайг гэрчилж байна. Аудиторын илрүүлсэн СЗХ-ны 68 тоот тогтоолын 3.22.2 дахь заалтын хэрэгжилтийн зөрчил нь материаллаг бус боловч зохицуулагч байгууллагын шаардлагатай холбоотой тул нэн даруй залруулах шаардлагатай. Эрсдэлийн сангийн зардал ихээхэн нэмэгдсэн нь зээлийн чанарт тасралтгүй хяналт тавих хэрэгцээг харуулж байна.  ТУЗ-ийн Аудитын хорооны дарга Энх-амгалан Аудитын хорооны тайланг танилцуулж дууслаа. 
Хэлэлцэх асуудал 3: “Ногдол ашиг хуваарилах тухай” ТУЗ-ийн тогтоолыг танилцуулах
Хурлын дарга Ч.Чинзориг: За Энх-Амгаландаа баярлалаа. Дараагийн хэлэлцэх асуудал бол  Ногдол ашиг хуваарилах эсэх тухай компанийн  ТУЗ нь 2026.02.15 –ний өдөр хуралдаж цэвэр ашгаасаа 2.6 тэрбум төгрөгийн ногдол ашгийг хувьцаа эзэмшигчдэд хуваарилахаар, бүртгэлийн өдрийг 2026.4.3–ний өдрөөр тогтоосон байгаа. Компани 6 жилийн хугацаанд ногдол ашгаа тогтвортойгоор, тодорхой хэмжээнд өсгөөд хувьцаа эзэмшигчдэдээ үйл ажиллагааныхаа үр дүн, өгөөжийг хүртээж байгаадаа баяртай байна. СЗХ-ноос 2024.11 болон 2025.2 тус бүр гаргасан тогтоол дээр 2028.4.1 хүртэл хугацаанд итгэлцлийн үйл ажиллагаа явуулж байгаа банк бус санхүүгийн байгууллага нь дүрмийн сангаа 10 тэрбум хүргэх үүрэг өгсөн. Үүний дагуу 2024 онд 3.7 тэрбум цэвэр ашигтай ажиллаж 1.44 тэрбумыг дүрмийн санд нэмэгдүүлж 6 тэрбум 40 сая болгосон бол 2025 онд компанийн цэвэр ашиг 4.6 тэрбум төгрөг байснаас 2.6 тэрбумыг ногдол ашигт  хуваарилж  2 тэрбумыг дүрмийн санг нэмэгдүүлэхгүйгээр хуримтлуулж эргэлтийг хөрөнгө болгосон байна. 2027 онд 2026 оны үйл ажиллагааны цэвэр ашгаас дүрмийн сангаа дээрх үүрэг болгосны дагуу 10 тэрбум хүргэх зорилттой байна. Энэ жил нэгж хувьцаанд ногдох хэмжээг 1.30 /нэг төгрөг гучин мөнгө/ төгрөгөөр тогтоосон байна.  
Хэлэлцэх асуудал 4: ТУЗ-ийн 2026 оны төсөв батлах тухай
Сүүлийн хэлэлцэх асуудал маань ТУЗ-ийн 2026 оны төсөв батлах тухай байна. ТУЗ-ийн цалинг огт өөрчлөөгүй байгаа бөгөөд бусад хувьцаат компаниудтай цалинтай харьцуулбал бага байдаг ч  компанийн үйл ажиллагаагаа тогтвортой явж байгаа учраас дараагийн жилүүдээс ТУЗ-ийн гишүүдийн цалинг нэмэгдүүлэх зорилготой байна. ТУЗ-ийн төслийг өмнө жилийнхээс тодорхой хэмжээнд буюу 201.8 сая төгрөгөөс 199.8 сая төгрөг болгож бууруулсан байгаа. Энэхүү зардалд  ТУЗ-ийн урамшууллыг шинээр нэмсэн бөгөөд энэ нь ТУЗ-ийн гишүүдийг хурлын ирцээр нь нэмж урамшуулах зорилготой байна. Энэ хүрээд хэлэлцэх асуудлаа танилцуулж дууслаа. Та бүхэн ТУЗ-ийн зардлын төсөвтэй танилцан саналаа өгнө үү.
	№
	Зардлын төрөл
	Нэгжийн зардал
	Нийт зардал

	1
	Цалин /дарга/
	1,500,000
	18,000,000

	2
	Цалин /гишүүд/
	1,000,000
	96,000,000

	3
	Цалин/ нарийн бичгийн дарга/
	900,000
	10,800,000

	4
	ТУЗ-ийн ээлжит болон ээлжит бус хурлын зардал
	1,500,000
	15,000,000

	5
	ТУЗ-ийн үйл ажиллагаатай холбоотой бусад зардал 
	
	10,000,000

	6
	ТУЗ-ийн урамшуулал
	
	50,000,000

	
	Нийт дүн
	
	199,800,000


  
 Та бүхэнд асуух асуулт байна уу. 
  За асуух асуулт байхгүй бол саналын хуудсаараа саналаа өгнө үү.
Тооллогын комиссын гишүүн Б.Идэрхангай: Тооллогын комиссын дүн гарч дууслаа.
1. [bookmark: _Hlk197349652]Компанийн 2025 оны үйл ажиллагааны тайлан, санхүүгийн тайланд өгсөн ТУЗ-ийн дэргэдэх Аудитын хорооны дүгнэлтийг хуралд ирсэн саналын эрхтэй хувьцаа эзэмшигчдийн 100% саналаар, нийт саналын эрхтэй хувьцаа эзэмшигчдийн 84.4% саналаар зөвшөөрч баталсан.
2. 2026 оны ТУЗ-ийн зардлын төсвийг хуралд ирсэн саналын эрхтэй хувьцаа эзэмшигчдийн 100% саналаар, нийт саналын эрхтэй хувьцаа эзэмшигчдийн 84.4% саналаар зөвшөөрч баталсан.
Тогтоолын төслийг танилцуулаад батлаад явъя гэж бодож байна.  
Хувьцаа эзэшигчдийн хурлаар нийт 2 тогтоол баталлаа. Нийт ирж оролцсон хувьцаа эзэмшигчдэдээ баярлалаа. Үүгээр 11:45 минутад хурал хаасныг мэдэгдье. 

Хурлын тэмдэглэл хөтөлсөн:	                              		/Б.Мандхай/

                       Хурлын дарга:    		                                     /Ч.Чинзориг/






